bidjartæpper
Bidjartæpper, håndknyttede tæpper, der fremstilles på hjemmeindustriel basis i og omkring byen Bidjar i Kurdistan-provinsen i det nordvestlige Iran. Bidjartæpperne er kendt for deres meget kraftige kvalitet, som skyldes anvendelsen af tykke, stramme skudtråde, som bankes hårdt sammen. Dette gør dem til de mest slidstærke af alle tæpper. Gamle bidjartæpper er knyttet på grundvæv af uld, nye på bomuld. De har gerne et rustikt præg, og heratimønstre forekommer ofte.